**Ευριπίδη Ελένη**

**Α Επεισόδιο: 1η σκηνή , στ. 437-494: μονόλογος Μενελάου**

**Δραματικός ρόλος της σκηνής** (προώθηση της εξέλιξης του μύθου)

* Ανατρέπει την κακή φήμη που έδωσε ο Τεύκρος για τον θάνατο του Μενέλαο
* Αποκαλύπτει την ύπαρξη «δεύτερης» Ελένης στη σπηλιά, που είναι το «είδωλο». Έτσι, ο θεατής περιμένει με ενδιαφέρον να δει πώς θα συνταιριαστεί αυτή η πληροφορία με την ‘πραγματικότητα’, δηλαδή την παρουσία της πραγματικής Ελένης στην Αίγυπτο.
* Ο μονόλογος του Μενέλαου είναι απαραίτητος για να μας ενημερώσει για το παρόν και το παρελθόν του ήρωα. Τις δύο παραπάνω πληροφορίες δεν μπορεί να τις δώσει κανείς άλλος παρά μόνο ο Μενέλαος.

**Καινοτομία Ευριπίδη:**

Μια από τις καινοτομίες του Ευριπίδη είναι ότι έπλαθε τους ήρωες του με τρόπο ρεαλιστικό και στην εμφάνιση και στον χαρακτήρα. Οι τραγικοί ήρωες στο έργο του έχασαν το μεγαλείο τους, εμφανίστηκαν στη σκηνή με όλες τις ατέλειές τους και κυρίως οι ήρωες που η μυθική και επική παράδοση τους είχε προσδώσει μεγαλείο και τους είχε εξυψώσει .

**Η πρώτη ρήση του Μενέλαου** (στ.437-494)

Μοιάζει με τον κανονικό προλογικό μονόλογο της Ελένης ( γενεαλογία και αυτοσύσταση). Διαφέρει στο ύφος.

**Σύγκριση με μονόλογο Ελένης (Πρόλογος):**

**Ομοιότητες**

**-**Αναφέρουν κάποιες πληροφορίες με την ίδια σειρά: στοιχεία ταυτότητας-περιπέτειες στο παρελθόν-βάσανα στο παρόν**.**

**-**Νιώθουν δυστυχισμένοι, απογοητευμένοι και απαισιόδοξοι**.**

**Διαφορές**

**-** Η έκθεση των γεγονότων δίνεται «δια μιμήσεως» και όχι «δι’απαγγελίας» όπως στον πρώτο πρόλογο, εκεί που το δράμα δεν έχει αρχίσει ακόμα. Στον πρόλογο η Ελένη απευθυνόταν στους θεατές, ενώ ο Μενέλαος παρουσιάζει τις αναγκαίες πληροφορίες με έναν γνήσιο μονόλογο.

Η Ελένη μας δίνει πρώτα πληροφορίες για τον τόπο στον οποίο βρίσκεται, ενώ ο Μενέλαος αγνοεί σε ποια χώρα έχει ναυαγήσει.

-Η Ελένη βρίσκεται σε μεγαλύτερη απόγνωση καθώς σκέφτεται να βάλει τέλος στη ζωή της, ενώ ο Μενέλαος απλά εύχεται να μην είχε γεννηθεί**.**

**Η αυτοσύσταση του ήρωα**

Ο Μενέλαος αναφέρει:

α. Την καταγωγή του: παππούς του ο Πέλοπας, πατέρας του ο Ατρέας, αδερφός του ο Αγαμέμνονας.

β. Στοιχεία του παρελθόντος: Σπουδαίος ήρωας, κατέλυσε την Τροία, δημοφιλής και φιλελεύθερος βασιλιάς.

γ. Στοιχεία του παρόντος: ναυαγός μαζί με τους συντρόφους του και την Ελένη , αναζητά βοήθεια για τους συντρόφους του. Εδώ υπάρχει ομοιότητα με τον ομηρικό Οδυσσέα που επίσης φρόντιζε τους συντρόφους του.

Μενέλαος-Τεύκρος

* Πολέμησαν στην Τροία και περηφανεύονται που την κατέκτησαν.
* Είναι και οι δύο περιπλανώμενοι μακριά από την πατρίδα τους, κατάγονται από βασιλική οικογένεια.
* Έχουν γνωρίσει και οι δύο την πραγματική Ελένη αλλά την αντιμετωπίζουν με διαφορετικά συναισθήματα.
* Φτάνουν και οι δύο στην Αίγυπτο.
* Είναι και οι δύο δυστυχισμένοι εξαιτίας της μεταστροφής της τύχης.
* Ο Τεύκρος εμφανίζεται με οπλισμό και είναι πιο ψύχραιμος και αποφασισμένος,  ο Μενέλαος με κουρέλια και είναι ψυχικά καταβεβλημένος.
* Ο Μενέλαος είναι βασικός ήρωας του έργου ενώ ο Τεύκρος όχι.

**Τραγική ειρωνεία**

* Ο Μενέλαος θεωρεί ότι έχει μαζί του, στη σπηλιά , φυλαγόμενη από τους συντρόφους του , την Ελένη. Εμείς γνωρίζουμε ότι πρόκειται για το «είδωλο», το «φαίνεσθαι».
* Θεωρεί ότι ερχόμενος στο παλάτι θα λάβει βοήθεια ενώ στην πραγματικότητα θα διωχθεί και , αν αποκαλυφθεί η ταυτότητά του, κινδυνεύει και να θανατωθεί.

**Τραγικότητα Μενέλαου**

* Η τύχη του άλλαξε δραματικά : Υπήρξε βασιλιάς της Σπάρτης , ευτυχισμένος με την οικογένειά του, νικητής πολέμου και τώρα βρίσκεται ρακένδυτος, επαίτης μακριά από την πατρίδα του.
* Κατέλαβε την Τροία στο παρελθόν και τώρα δεν έχει ούτε σπίτι ούτε πατρίδα.
* Πολέμησε για την Ελένη και κέρδισε ένα είδωλο, μια σκιά , ένα ψέμα.
* Υποφέρει χωρίς να φταίει.

**Διάνοια – Ιδέες , αντιλήψεις Ευριπίδη**

* **Αντιπολεμικό μήνυμα :** Κανείς δεν βγαίνει κερδισμένος από ένα πόλεμο. Ακόμη και οι νικητές είναι χαμένοι. Ο Μενέλαος κυρίευσε την Τροία αλλά παρουσιάζεται ρακένδυτος ζητιάνος.  Η αντιηρωική, αντιεπική, απομυθοποιημένη παρουσία του Μενέλαου αποτελεί πρόκληση για το αθηναϊκό κοινό της εποχής που αμφισβητεί μύθους και είδωλα. Η κατάντια του στρατηλάτη, η φθορά και η ματαιότητα των πολέμων (για ένα είδωλο) αποτελούν ηχηρό αντιπολεμικό μήνυμα.

**Αντίθεση φαίνεσθαι – είναι :**

α. Η Ελένη «είδωλο» στην σπηλιά η Ελένη «είναι» στο παλάτι.

β. Ο βασιλιάς – ηγέτης – νικητής Τροίας ρακένδυτος ζητιάνος .

**Χαρακτηρισμός – Ήθος Μενέλαου**

Στη σκηνή αυτή προβάλλεται ο Μενέλαος που γνωρίζαμε, του παρελθόντος, και ο Μενέλαος του παρόντος, αυτός που βλέπουμε μπροστά μας στη σκηνή. Πρόκειται για το ίδιο άτομο στο οποίο όμως θα αποδώσουμε διαφορετικούς χαρακτηρισμούς:

Ο Μενέλαος του παρελθόντος : Γενναίος, πορθητής της Τροίας, φιλόστοργος βασιλιάς, υπερήφανος και αξιοπρεπής. Όλα αυτά τα στοιχεία μπορούν να μας οδηγήσουν στο συμπέρασμα ότι ήταν ένας ευτυχισμένος άνθρωπος.

Ο Μενέλαος του παρόντος: Εξαθλιωμένος, ρακένδυτος, ζητιάνος , απογοητευμένος από τη ζωή του, επιθυμεί τον θάνατο. Παρόλα αυτά παρουσιάζεται και επηρμένος (= φαντασμένος) αφού καυχιέται για την άλωση της Τροίας .

**Οι ήρωες του Ευριπίδη**

Ο Ευριπίδης παρουσιάζει τους ήρωές του να έχουν μια ιδιόμορφη τραγικότητα.

Παρουσιάζουν μια αντιηρωική στάση και έρχονται σε πλήρη αντίθεση με την παρουσία τους στο παρελθόν. Έχουν τα χαρακτηριστικά των απλών, καθημερινών ανθρώπων, τις αδυναμίες και τα ελαττώματά τους. Φανερή και σε αυτό το σημείο η επίδραση που του έχουν ασκήσει οι σοφιστές της εποχής τους αφού ακόμη και οι ήρωες τίθενται υπό αμφισβήτηση.

**Στοιχεία Ευριπίδειου ήρωα που εντοπίζουμε στο Μενέλαο**

α. Δεν έχει καμία σχέση με τον Μενέλαο ήρωα-βασιλιά του παρελθόντος αφού παρουσιάζεται ρακένδυτος και όχι με τη λαμπερή πανοπλία του ή τα βασιλικά του ενδύματα.

β. Ζητιανεύει για βοήθεια προκειμένου να καταφέρει και αυτός και οι σύντροφοί του να επιβιώσουν.

γ. Τον διώχνουν απ’ το παλάτι σαν να είναι ένας τιποτένιος ενώ πριν έκαναν υποκλίσεις όταν περνούσε.